Kommentator vergoed ná vals rassismeklagPieter van den Berg tydens een van die hofverskynings. Foto: Solidariteit Solidariteit het Vrydag ŉ reuse-oorwinning in die hooggeregshof in Pretoria behaal vir ŉ lid, ŉ bekende sportkommentator, wat valslik van rassisme beskuldig is. Dié hof het bevind Pieter van den Berg, wat in 2016 valslik van rassisme by ŉ Superrugby-uitsending beskuldig is, moet R990 000 in skadevergoeding ontvang. Dit volg nadat Van den Berg ná afloop van die uitsending van ŉ Superrugby-wedstryd op 7 Mei 2016 deur ŉ tegniese kontroleur van rassisme beskuldig is nadat Van den Berg dié betrokke kontroleur, wat laat was vir sy roeptyd én die reëls van die stadion verontagsaam het, gevra het om sy werk korrek te doen. “Hierdie geval is net nog ŉ voorbeeld van beskuldigings van rassisme wat rondgeslinger word waar daar hoegenaamd nie sprake van rassisme is nie. Die feit dat ŉ gerespekteerde omroeper met integriteit sy werk kwyt is bloot omdat ŉ kollega valse beskuldigings teen hom gemaak het, is verregaande. Ons is dankbaar dat die hof weereens bevind het rassisme moenie gesoek word waar dit nie bestaan nie,” het Van der Bijl gesê. Van den Berg het ná die uitspraak gesê hy is so dankbaar dat ŉ nagmerrie van amper drie jaar verby is. “Dit is jammer dat vryskutmense aan die kortste ent moet trek en nie arbeidshof toe kan gaan nie. Ek moes hooggeregshof toe en dit het twee jaar en agt maande geneem vir die uitspraak. Die hoë koste, tyd en energie wat verbruik is, kon baie beter aangewend word as daar ŉ doeltreffender en vinniger roete was. “Ek hoop baie mense leer hieruit dat dit heeltemal onaanvaarbaar is, dat mense wat onder druk verkeer weens watter rede ook al die raskaart misbruik tot hulle eie voordeel teen onskuldige mense wat dan onnodig aan die pen ry.” Van den Berg het sy dankbaarheid uitgespreek teenoor Solidariteit en die regspan, asook vir die ondersteuning wat hy van kollegas by RSG en die radiostasie se luisteraars ontvang het. “Die belangrikste was my vrou aan die spits wat my elke tree bygestaan het, in ondersteuning en gebed saam met pastoor Dave Strydom, ons kinders, familie en vriende … Dit was baie, baie swaar, maar dankie vir al die ondersteuning en onderskraging. Julle was ongelooflik! Positief en dankbaar kyk ons nou vorentoe … en ek hoop die rugby-kommentaarhokkie verwelkom my met ope arms terug.”